1 sterf, 6 beseer tydens gru-botsingFoto: Netcare 911 ŉ Man is dood en ses ander mense beseer nadat ŉ motor en ŉ minibus-taxi Saterdagaand reg van voor op die Zuurbekom-pad in Randfontein gebots het. Nicholas Dollman, woordvoerder van Netcare 911, het gesê paramedici is omstreeks 20:05 na die ongelukstoneel ontbied. Daar het hulle die wrakke van die voertuie aangetref met die bestuurder van die motor steeds in die wrak vasgekeer. Meganiese toerusting moes gebruik word om die man uit die wrak te bevry. Foto: Netcare 911 Volgens Dollman het hy egter reeds aan sy beserings beswyk. “Ses ander mense het verskeie beserings opgedoen en is deur verskillende ambulansdienste na hospitale in die gebied vervoer,” het Dollman gesê. Hy het gesê daar word beweer dat die bestuurder van die minibus-taxi van die ongelukstoneel gevlug het, maar dit kon nie dadelik met die polisie bevestig word nie. Die oorsaak van die botsing word ondersoek.